Planéta Zem je taká veľkolepá,
že ľahko prehliadneme tie najmenšie veci v živote.
Ale keď sa pozrieme bližšie...
zbadáme celý neprebádaný svet.
Svet, v ktorom drobní hrdinovia...
a malé príšerky...
potrebujú úchvatné superschopnosti...
aby dokázali prekonať obrovské prekážky.
MALIČKÝ SVET
Život plynie rýchlo.
KOMENTÁR PAUL RUUD
Hlavne, keď ste malý.
Tento malý čipmank má len mesiac.
Ale bude mať šťastie, ak prežije viac než rok.
Je veľa toho, čo sa dá skúmať.
A tak málo času.
Jeho kúsok severoamerického lesa začína prekypovať životom.
Malých tvorov....
a veľkých možností.
Ale život drobca sa môže skončiť v mihnutí oka.
Nie je čas otáľať.
Musí uháňať.
A rýchlo sa učiť.
A možno prežije celý rok.
LESY
Skorá jar.
A lesy v Apalačských vrchoch
začínajú kvitnúť.
Je tu toľko jedla,
že čipmank veľký ako dlaň potrebuje pre seba len dva áre.
Najmä orechov je hojne.
Sú menou, ktorá poháňa tento malý svet.
A na jeseň, keď dozrievajú, sú hotovým bohatstvom.
Ale dovtedy toho musí prekonať mnoho.
Už tu žije starší a silnejší samček.
Ak chce malý čipmank prežiť,
jedného dňa mu bude musieť čeliť.
Ale súboj je riskantný.
Nemôže sa zraniť hneď na začiatku jari.
Musí skloniť hlavu...
a nahrabať si potravu na kraji...
kým bude dosť veľký na to, aby vzdoroval.
Na jar sa väčšina tvorov vyberá za potravou.
Malé zvieratá majú rýchly metabolizmus, preto musia jesť častejšie.
Húsenice sú vyhladované...
a vtáky tiež.
Miazgojed vyďobe stovky otvorov, aby zo stromu vysal miazgu.
A kolibrík drobný ako orech to využije.
Preleteli takmer 5-tisíc kilometrov.
A prileteli práve včas na tieto sladké sezónne hody.
Hoci v lese je rušno...
jeden obyvateľ ešte tvrdo spí.
Schúlená v priestore menšom ako škrupina vajíčka
hibernuje myš skákavá už osem mesiacov.
Teraz jej hrozí, že sa nezobudí nikdy.
Ak bude spať pridlho, umrie od hladu.
Stane sa to dvom tretinám týchto myší.
Avšak jej susedia nikdy nezaháľajú.
Musia nakŕmiť stovky ústočiek.
Sú pracovité ako všetky mravce.
Jedinečné sú však vďaka svojmu domovu.
Keďže sú drobné ako zrnko piesku,
celá kolónia sa zmestí do starého žaluďa.
Vyzerá to ako bezpečný úkryt.
Ale možno nie je najlepší nápad postaviť si domov v jedle iných zvierat.
Lesom sa zakrádajú obri.
Morky divé.
Je čas poriadne sa držať a ochrániť larvy.
Môže to byť drsná jazda.
Aspoň, že zo žaluďov sú odolné obydlia.
A sú stvorené na kotúľanie.
V lese prichádza leto rýchlo.
Je svieže a rozbujnené.
Malý čipmank však horko-ťažko prežíva.
Žalude ešte nedozreli.
A keďže nemá vlastné územie,
musí hľadať potravu v teritóriu staršieho samca.
Stále nie je pripravený na boj.
Musí ešte podrásť.
V zúfalých časoch vyskúšajú čipmankovia takmer všetko.
Možno aj slizniaka.
A možno nie.
Nemôže tu ale zostať.
Nad hlavou číha smrteľné nebezpečenstvo.
A čoskoro bude ďalšie.
Toto mláďa jastraba veľkého zatiaľ dokáže ledva stáť...
nieto ešte lietať.
Ešte potrvá, kým bude loviť čipmankov.
Dole sa však liahne čosi zvláštne.
Po dvoch rokoch v larválnom štádiu
sa herkules antilský vyliahne vo veľkosti golfovej loptičky.
Má naponáhlo...
aby si získal svoje územie a našiel partnerku.
Ale načo chodiť...
keď vie lietať?
Patrí medzi najťažší hmyz na svete,
preto si musí krídla poriadne rozcvičiť,
než vzlietne do výšin.
Nateraz je bezpečnejšie chodiť.
Ale táto herkulovská úloha je hračka oproti tej nosáčika žaluďového.
Táto samička má len stotinu jeho veľkosti,
ale musí prekonať tisícnásobne väčšiu vzdialenosť.
Je na impozantnej výprave...
do lesnej klenby.
To všetko pre vzácne žalude.
Ešte nedozreli.
Ale ona sa nechystá ich jesť.
Sú pre jej mladé.
Dnu ich môže naklásť, len kým je zelený.
Veľká námaha pre jedno vajíčko.
A musí naplniť ešte veľa žaluďov.
Na zemi sa myš skákavá začína vrtieť.
Čoskoro sa musí zobudiť.
Zatiaľ je v sladkej nevedomosti o zmene ročného obdobia...
a o bitke, ku ktorej sa schyľuje nad jej hlavou.
Herkules sa dostal na vrch polena.
Ale na oddych nie je čas.
Súper číha nablízku.
Patrí medzi najsilnejšie chrobáky na Zemi.
Zodvihne stonásobok svojej hmotnosti.
Cieľom je zdvihnúť súpera a zhodiť ho z brvna.
Sú to zápasníci sumo hmyzieho sveta.
Brvno je jeho.
A s ním aj šanca na párenie.
Mláďa jastraba má už teraz dvakrát lepší zrak než ľudia.
V štyroch týždňoch je už takmer vyvinuté.
Je už skoro celkom operené.
Čoskoro bude lietať.
Dovtedy sa malý čipmank nemusí strachovať.
No nie tak celkom.
Ešte chvíľu potrvá, než príde jeseň a žalude konečne dozrejú.
Keď nastane letná noc,
les ovládnu čary.
Tisíce svätojánskych mušiek tancujú v tme.
V brvne sa konečne prebudila myš skákavá.
Ale je takmer vyhladovaná na smrť.
Musí nájsť potravu.
A to znamená čeliť noci.
Na zemi sa to hemží zvláštnymi tvormi.
A naskytá sa jeden z najpodivnejších prírodných úkazov.
Po 17 rokoch života pod zemou ako larvy
sa cikády konečne ukazujú na povrchu.
Teraz budú žiť už len pár dní.
Preteky sa začali.
Po celom živote pod zemou
milióny cikád veľkých ako palec načasovali svoj príchod na túto chvíľu.
Je to jedna z najväčších migrácií na Zemi.
Dnes sa z nýmf stanú dospelé jedince.
Zajtra sa spária a následne uhynú.
Mnohé neprežijú ani noc.
Ale dosť z nich prežije tak dlho, aby sa stihli reprodukovať.
A aj tvory v lese sa pohostia.
Ale myš skákavá je prevažne vegetariánka.
Hľadá drobné semienka a huby.
Štrkáče pásavé vydržia bez potravy aj mesiace.
Teraz by ale myšacie sústo nezaškodilo.
Hľadanie potravy po tme je riskantné...
len ak nemáte...
tajné superschopnosti.
Dokáže vyskočiť do dvojmetrovej výšky, akoby na ňu gravitácia nepôsobila.
Nadmerne veľké šľachy na nohách spolu s útlym telom...
jej umožňujú uniknúť pred hrozbami číhajúcimi v lese.
A snáď ju dostanú na bezpečnejšie miesto s potravou.
S prechodom do jesene
les vchádza do čarovného zlatého obdobia.
Ale s ním sa spája aj nová hrozba.
Mladý jastrab už dokáže lietať...
a zo strapatého vtáčatka...
je lietajúci zabijak.
Rozpätie krídel má vyše metra.
A dokáže letieť rýchlosťou až 60 kilometrov za hodinu.
Malé zvieratká musia oblohu sledovať.
A nielen kvôli jastrabom.
Chvíľa, na ktorú malý čipmank čakal.
Zrelé žalude.
Padajú len týždeň či dva, takže si musí narobiť zásoby.
Do veľkých vačkov si dokáže natlačiť niekoľko orechov.
Užitočná schopnosť, keď ich na prežitie zimy potrebuje stovky.
Ale zásoby nepribúdajú dostatočne rýchlo.
Niekto mu chodí kradnúť zo skrýše.
Starší samček.
Čím viac si malý samček nazbiera...
tým viac jeho sused nakradne.
A akoby to nestačilo...
väčšina orechov v okolí je nanič.
Vnútri rastie larva nosáčika žaluďového.
Keď je už veľká ako fazuľka, nastal čas opustiť domov.
Ľahko sa to povie.
Avšak ani prázdny orech nevyjde nazmar.
Bude domovom novej generácie mravcov žaluďových.
V útulnom brvne
si myš skákavá už ustiela posteľ.
Bdela len niekoľko mesiacov.
Nastal čas na ďalší dlhý spánok.
Ale malý čipmank sa činí.
Jeseň sa takmer končí
a jeho šance, že prežije zimu, sú mizivé.
Potrebuje viac orechov.
Existuje len jedno riešenie.
Čas odvážiť sa na nepriateľské územie.
Starší samček je ochotný kradnúť...
ale deliť sa určite nebude.
Mladý čipmank bol prichytený pri čine.
Tento kúsok lesa nie je pre oboch dosť veľký.
No nemôže utekať večne.
Nastal čas na boj.
Vystrašený a porazený starší samec zdúchol.
A zjavne sa tak skoro nevráti.
Život drobných tvorov občas býva krátky.
Ale tento malý čipmank robí, čo môže.
Zabezpečil si vlastné územie,
obrovskú zásobu orechov...
a prekonal nástrahy, aké číhajú na drobné zviera...
v obrovskom, bujnom lese.
Keď má všetko, čo na zimu potrebuje...
môže si konečne oddýchnuť...
a snívať o ďalšej jari.
Preklad titulkov: Monika Sitarčíková